Millist töövaldkonda oma praostkonnas kõige olulisemaks peate? Miks? Mis  on selle õnnestumise tagamaad?  Kõige olulisemaks pean hetkel muusikatöö edasiviimist ja liturgilise elu elavdamist. Ütlesin juba eelnevalt, et maakogudustes on tõsiseid probleeme just selles vallas. Tuleb leida kohapeal võimalusi seniste töötegijate innustamiseks, et nad tahaksid oma töös areneda, kasutades ära kõik need koolitusvõimalused, mis praegu on olemas.  Vaimulikud peavad mõistma, et muusikatöö ja liturgia ei ole vormilised, vaid sisulised küsimused. Kogudused peavad leidma võimalusi  kirikumuusikute töö väärtustamiseks. Selge on see, et raha on vähe, kuid minu meelest on vahel puudunud ka selge arusaam selle töö tähendusest ja vajalikkusest.